gimmy256/lumasaba_dialects huggingface dataset:
Katabo ko akawandiika neenga kamuyilila inyaanga indeeyi.
Abuya naabi nga alikukawandika lwekuba yaba akyikuwandikizagako da.
Busoolo bweesi balwaana bwaba buhaamba kumisaala.
Yabayo misaala gyeesi babyaala mwiiswa likali lyaawe.
Misaala gyo gyakula gyahangala bulayi baatu baagyigoomba.
Baatu nga bagyiganile, baatu bekyiguuga kyikyabyaala beeza.
Beeza nga bagana kugyikala niyo bagyigulise bafune silingi.
Baatu bekyiguga kyeliswa lyaawe basulila kumisala.
Bagyisulilako lwekuuba banokyi baabyaala mwitaaka lyaawe.
Mitawaana gyi gyadabula wo nakyizolongo we kyikyaalo.
Anakyizolongo wekyikyaalo akalawo kubalaanga mulubusano.
Baatu bo banyene baayowa kwikala baganikamo banyene.
Yaba balikwingonangwonela lubusano luluzakubawo.
Zimbusano zo yaba baganika kuzisonga zizihamba kwitaaka.
Zimbusano zo zabawo kumala zisabiiti nga zitaano zawa.
Nga heesi zimbusano zawa, bananika kuduyanila hadweena.
Buli lweesi baduyanizaga, yabezagawo kulomana kugali.
Kulomana kwo yaba kubamo kufumana, kukomana ni kulwaana.
Yaba nga bakubanile kebamala imbuga indeeyi naabi da.
Yaba nga bakubanile, bamala imbuga indaabi iti basila.
Ikyabulilanga yabezagawo umusoleli uwakolezaga butabuzi.
Imboozi yeesi baganika lunaku lwo yaba indeeyi naabi.
Umukama waawe amulomela ati akabolelako umuutu yeesi da.
Bamubolela bati umweene asile ninabyo hakali kuganikako da.
Biitu byeesi umusilikale amubolela kaawo yeesi uwabimanya da.
Feesi kyeesi kumanyile kyili kyiti abonabonela mugati mwo.
Umulebe mudweena uwabayo akubolela ati baatu baandi bafilamo.
Aloma ati umulebe weefe yo afunile ikabi busa yekuwona.
Aloma ati yaba ikabi yeewe kutula haanze nga umulamu.
Baatu baandi lwebibiitu bibakolekanako mugati bafwa.
Kwasima naabi weele kubona nga umuutu weefe umulamu.
Nga umuutu uwamayo akubolele byeesi babakola ulila.
Isaambo yeesi bababitisamo keaganikika da mubaatu.
Yaba kuli kugana akubolele bibyamubako nga ali mugati.
Umusaale weefe yo aakutelako lugano lwoosi nga heesi byaba.
Akubolela isaambo yeene yeesi bamuhambilako ni babaatu beene.
Beezela muzingubo zezindaalo nenga bilangile basilikale.
Aakulomela ati nga heesi ababonako atyamo kuganika.
Aambaasa ati bali baatu bezindaalo so kana basilikale.
Yaba niyo uli kubawa magambila ni'saambo yekumbitisamo.
Umusakulu yo yaba agwatile ikofila ibalayi kumutwe.
Kyindi yaba agwatile zingaato zisito zimali naabai.
Nga heesi aganika atyo ndi basiya babamuhaamba bamugwako.
Aba nga ubalagilisile kwiloselamumoni nikumukubaga.
Mbooti imbuga yo yaba umulebe woose yo yaba ali kulila.
Aasilako kukyidima yaba kyeesi bali nakyo amala atula.
Kyikyamutusa kyaba kuubona musaayi nga guli kuutonya.
Musaayi yaba guli kwaama mugati mukyidima kyaawe.
Atula eza abalagyilisa kwigulawo mudyango, bagwigulawo.
Umukulu waawe yo abagonesa haasi kumala imbuga indeeyi.
Yaba alikubabonelesa lwekumugyemela magambila.
Abateebe lwakyiina bafuniagile magambila geewe.
Abalagilisa kukola kyiitu kyiindi ebo baakola byaawe.
Baagona haasi nga batiile lwekuuba yaba anyala kubawoona.
Abatuma kuhaamba umuutu guundi neenga ibo bo bagotana.
Aanyiiga naabi agana nikubawonelawo lunaku lweene lwo.
Ebyo byoosi babbiganika nga kaawo kyeesi alikubonako da.
Kyikyamuyeeda yaba alikutegyelesa magono gaawe goosi.
Nga bamalile buli muutu kwisonesa muzimoni zeewe abalekula.
Abalomela bayile umulebe wase yo mwigangyilo baanyene.
Maangu go bamuyila mwigangyilo, baamukolako aba bulayi.
Bamulekela ni silingi zegamani bamuloomba kuleka kuganikako.
Bamuloomba bati akabolelako umuutu yeesizana da.
Kagyila ubona nayeye anyowa kukulayiza kuleka kuganikako da.
Nafefe kwalayila kuti kekunabulilako umuutu yeesizana da.
Nga heesi abona nga kwalayiile, akutelako lugano lweene lwoosi.
Iliyo biiyu bigali byeesi abitamo nga ali mugati mukyidima.
Yaba bali kwaambasa bati ali enyene kubiifi bezipichi.
Aloma ati bamuteebe heesi abiika zipichipichi zeesi ibile.
Nga heesi ilosela kubabolela at kali neyeye da nabo batafuwa.
Bamunyigila bambasa bati alikubinyayisa bwinyayisi.
Bananika kumukulamo zinzala mukyigyele kyinyelezi.
Ndi bananika kumumina mubuseza bweewe nigamaani.
Imbuga yadabula abalika abanga umuutu ukalimo bulamu da.
Biitu byeesi bamukola biindi kebiganikika da lwekuswaala.
Baatu babaaba mukyiidima kyo yaba bali kwibitisa nga zisolo.
Balala yaba banyala bakukyebako matye lwe kubakalasa.
Alayila kuleka kugobolako muzibaala luundi baati azile kunywako.
Aloma ati baseeza beesi baatuma kumuhaamba bamuduya mubaala.
Aloma ati bamugotanisa n'umuutu guundi yaba umufaana.
Bagotaana baahambamo iyeye baleka umwiifi weene abilukako.
Kebamubona da lwekuba yaba agwatile bimali mukumasi.
Yaba bamalile imbuga nga bali kumuheesa nga kebamuduya da.
Lweesi bafunila mawulile bati abonekelewo, beeza ni zindimo.
Buli muutu ezela kunzila yeewe gyiindi ityo baduyana kubaala.
Nga baduyanile iliyo umukasi mudweena uweeza amuhambako.
Umukasi yo amuhambako nga uli kugana kukyinako ninaye.
Yaya woose yo kaamanya ati umukasi yo naye akola nga mbega.
Yaba ifuule busa nga bamalaya bemubaala babakyinila mwo.
Kumuhambako kwo kaakola nga kabonelo esi baseeza bano.
Nga heesi umukasiyo amuhambako yabita zidakyika zidambi ziti.
Baseeza bamudabulako baamusuda bamuyila haanze mukyidima.
Nga heesi bamuyila mukyiidima kyaawe, kaabonako haanze da.
Baaza kumukola batyo lwekuuba bagana bahaambe umwifi.
Nenga bamaliliza nga bahambaile umuutu guundi ukaliko umwifi da.
Kuhenzelesa kwabeele kugali kuku hamba kubiitu byebubwiifi.
Lubusano lwabeele mukyombako kyikulu kyelinaambo.
Kyombako kyeesi bakolelemo mikolo niyo kyeesi baatambisile.
Baagyeni babaabelewo basimile naabi umukulu welinaambo.
Lubusano lwabeele kulunaku lwekadatu isabiiti iyaweele.
Baaganikile naabi kubisayimba bibibelewo bifuku bibibitile.
Biitu biindi byeesi baganikileko bihamba busoolo bwemwaalo.
Balomele bati imbitisa yebasibe mumabusu keli indayi da.
Baganikile baloma bati baza kufunila basibe byalani.
Nalundi baloseleko kyekugulila basibe zisafuli ziindi.
Balomele bati nibabagulila byuuma byekulaanda zimbaawo.
Umutangilisi wegamabusu aganikile ayila kusima kugali.
Alomele ati baatu babakola busibe baandi bagana kwitambisa.
Balala bagana kwilosela nilisoma nga heesi bakyiili mugati.
Mabuusu geesi babatumamo kyigana bagakyusako isaambo.
Balala kebabako misaango da nenga yabayo babawayiliza.
Kyigana baatu bafaana batyo kubategyelesako bibafako.
Nga wabategyelesele bibibafako kyibisamo maani nilisubi.
Bali ni zinyiyi ziziziila ku buli biidyo byeesi badeeka.
Kyekubonelako kyili kumaleha nigamadoote nga ne biidyo.
Baatu baandi nga badekele biidyo bagana watako isuufa.
Nga wateleko isufa biidyo bibangayila naabi kuminya inyama.
Madoote nga balikugadeeka banyowa kwisaga meezi musafuli.
Isafuli yeesi baza kudekelamo madoote yaaka kuuba isito.
Nga yabeele isito bulayi iyiisa madoote geene bulayi.
Kyekababili, madoote kegalala da lwebugumu bwe safuli.
Nga ukyikunanika kudeeka madoote waaka kugawata bulayi.
Nga wamalile kugawaata, ugasingeko bulayi bunini butuleko.
Ukeeza kudekako madoote geesi ukasingileko bunini da.
Usingako bunini bwatulako lwekuuba ulikugana gashe bulayi.
Nga wagatusileko, ugamina hangu nga gakyikuwola da.
Nga wagagayaliile, gananika kukakanyala wakasikana kugamina.
Nga wagaminile hangu, ugagobosako hangu gaasha bulayi.
Mugaso gwekugamina guli niyono banyalise kugagaba bulayi.
Kumadoote kungangyi unyala kutako zinzagi zayiila kwo.
Nga wagoboseleko madoote gwekabili, ukalako mulilo.
Kutulo unyala waba ni bunyinyi bwoowo bweesi udeeka.
Unyala wadeeka kyifulugo kuupi wo kyeesi uza kudiisa madoote.
Nga wadaambile kyifulugo unyala wadeeka doodo umugyisu.
Zinyinyi za doodo zingayila naabi kubidyo byega madoote.
Malele nago nga wagadekele gikola zinyinyi zindayi.
Kugadeeka waaka kugaluunga ni gamayida ni gumusambilizi.
Bumegele nga babutelemo nabwo babugatamo mayida maguunye.
Muunyo baguteelamo kumayiga nga zinyinyi zeene zikyiisha.
Nga watelemo muungu nga watusileko kumayiga kebingaha da.
Nga ugana zinyinyi zoowo zingahe utamo muunyo nga zili kuusha.
Nga zashiile uzilekako zidakyika zidaambi ziti zinyoowe zifunde.
Nga zafundile bulayi buli muutu aloomba ati kale azidiileko.
Maayi weefe yaba nga adekele maleha, alungila masaawa.
Anyala ananika kugasiinga kyangolobe, niyo agagonese mumeezi.
Maleha mwaaka gugwaweele gaaninile ibeeyi gakukaasa kugula.
Kwaloma kuti neenga umuutu mudweena aze akugulile.
Umulebe woose niyo uwaza akugulila malele ge kudeeka.
Kwamutuma akugulagileko niga mayido geesi kuza luluungisa.
Mayido geesi agula yaba ge zimizo busa mukyifo kye gamaguunye.
Yaaya woose niyo uwaluunga mayido geene ni gamalele.
Malele geesi aagula yaba gamile ingaagyi ikyisaali.
Umusubuzi akulomela ati maleha gagotelomo bifuku bi.
Aloselako ati maleha bagamisa kyibala naabi ikyisaali.
Ikyisaali yo kuuza kudabulayo kyiyila inyaanga ni kwikalilika.
Baatu babaaza ingagyi ikyisaali babako ni byeesi babitamo.
Zimbeela zeesi babitamo ziba zipandalafu naabi kumuutu wezindaalo.
Umulebe woose mudweena akubolelako byeesi babitamo.
Aaloma ati baazizaga nga akyiili umwana wegyimyaka mwenda.
Ali ni bugano bugali bweesi akubolela bubuhamba kubyeesi babitamo.
Ludweena nga bali kwingwonangwona kuuza abaaba waawe abawulila.
Aawulila umugyegye weene nga alikuganikila hangagyi.
Baaba waawe nga heesi aawulila abuka mulundi gudweena engyila.
Baaba waawe mbeele aabuya nga abasulisa kuuza ekyisaali.
Lunaku lwo baadya biidyo bulayi nga biitesele ni baakye.
Kebaabolelako baaba waawe da neenga yaaya waawe amanya.
Kataano nga kayaaya keewe kakyiganika, baaba waawe aawulila.
Baaba nga awuliile, asila paka amanya bulayi kyeesi baliku ganika.
Nga amalile kuwulila, engyila kyiseengye muluundi gudweena.
Abateeba byoosi byeesi baliku ngwonangwona kukola.
Baguma bamubolela byoosi byeesi balikwingwonangwonela.
Nga bamubolele, abatafuwila naabi, abalomanisa boosi.
Abateebe lwakyiina bakamulombele lukusa kuuza ikyisaali.
Abateeba ati "nenga babakubileyo masasi ?" kwasila feesi.
Akubolela ati kaaleko nga bazile maleeya umusaale waawe afilayo.
Aloma ati umusaale waawe bamukuba masasi nga ali kuudima.
Yaba ali kwiluka nga bali kumudimisa paka bamukuba masasi.
Baakye boosi baadima ebobo baawona baleka kufa da.
Kwaama lunaku lwo baba weewe kaganako kuuzayo da.
Aloma ati umuutu yeesi ukazeyo bakamukube masasi.
Nakyityo kaganako umuutu kumuganikilako imboozi yo da.
Agana biike busa kwamwaalo hakali kunina ingaagyi da.
Iyeye ni baakye baandi babile bakalawo kuunina ikyisaali.
Bagyeenda baaza ikyisaali neenga babita mubuwandalafu.
Kyinyoowa yaba imbewo ingali naabi nga bali kuunina.
Nga balidabule kungaagygi, ifula yasiguka yananika kutoonya.
Nga heesi baaduya heesi banyala kwigama, bikala haweene wo.
Bikala haweene wo paka ifula yaza kukya nga bakyiiliwo.
Kyitu kyikyiyangisa kyaba nga ifula ilikukuba nenga balikutuyana.
Isaambo yeesi baduyamo meezi gekunywa yaba nayo yiyangisa.
Meezi gekuunywa bagaduya mulwaanda hagani helukuungu.
Mulukuungu mwo mwababo byeezi bilayi naabi byekuunywa.
Badaya meezi go baanywako nalundi basudilako mubibuyu.
Meezi geesi basudilako mubibuyu gabayeda naabi kunzila.
Nga baza bawolako kadatu niyono boola ikyisaali.
Nga badabule ikyisaali batuula migugu haasi biikala.
Yaba ifula yagamisile kutoonya boosi bananika kwoota.
Bakolesa mulilo bananika kwoota mulilo niyo bakafuwe.
Isaambo yeene yekwoota mulilo bagyiyigila kubayaya baawe.
Baguuga bekaale niyono babananikisa kyekwoota mililo.
Bootizaga mulilo neenga yaba haweene wo niyono heesi baganikila.
Yaba basomeselawo baana basiinde isambo yeekwilindamo.
Nga heesi babasomesezaga yaba baana basinde yaba bamamo.
Isaambo yeesi babezagilemo mumyaka mikale niyo inyene yo.
Kagyila bali kufayo naabi kusomesa baana basoleli zisaambo.
Basiya nga bezele kugana kuyila bagyelema, kebali kasikana da.
Kukasikana kyimanyisa kyiti bakagileko neenga baleka kuyalisa da.
Yaba babalegela isaambo yekuganikisamo umukaana.
Yaba babaaba baawe baandi baza ibutangisi babayedako.
Yaba babayedako kubaganikisila umukaana weesi basimile.
Yaba nga bamuganikisile umukaana yaba bamuleeta iingo.
Yaba anga bamuletele iingo, basaali bomusinde bamusilako.
Yaba nga bamusimile kukwalika kumusinde waawe, bamwaganila.
Umusiinde mbeele akakola atyeena nga basule umukana kekyiyeda da.
Nenga yaba nga bamusimile, bananikilawo kwingwona ngwona.
Yaba batuma babaaba beewe kuuza ibumasaala kubaloomba.
Yaba nga baza baza ni zimwaanyi, bayila ni bilabo biidi.
Yaba nga badabuleyo, baganika ni babaaba bomukaana.
Baganika ninabo paka badabule kufugilisana kubyekukwa.
Yaba kyiiyu kyiindi kyeesi baganikako niyo silingi zekukameeza.
Yaba zsilingi zo batela kuzibalamo biitu bigali naabi.
Imbuga gyiindi yaba zikaafu bazibalamo silingi zekusasula.
Guuga weefe lunaku ludweena akubolelako kumikolo gyeewe.
Aloma ati muikolo gyeewe gyekuyila umukasi gyagyeenda bulayi.
Myaaka gyo keyabezagawo zimotoka da, yabezagawo zimbalasi.
Baatu babakanyalisizaga zimbalasi yaba batambisa indogoyi.
Zindogoyi nazo yaba zitaamba ne keli bulayi naabi nga zimbalasi da.
Yaba zimbalasi zaleeya mungaazi bulayi naabi nga zigyeenda bulayi.
Nakyindi zimbalasi yaba zidima bulayi kuuminya zindogoyi.
Nakyityo, guuga weefe agyendela kumbalasi lwekuuba yaba azigana.
Akalawo nikugula zimbalasi zibili iingo iweewe heesi amenya.
Zimbalasi zo yaba niyo zeesi atambisa kumukolelako milimo haango.
Gyiindi yaba niyo yeesi agyendelako nga alikuuzako kyibala.
Milimo gyeewe lulala yaba gyimusuda gyamuyila kyibala.
Yaba nga aziile kyibabala, amalayo zisabiiti nga zidatu.
Kuuku weefe yaba amunala zisaambo zeewe zekugyeenda.
Yaba nga alikuuza kusafali, agula biitu byoosi bibinaganiwa haango.
Yaba nga agulile biitu byo byoosi, ahaamba izila aaza.
Bifuku biindi yaba nga aziile, eza nga akuguliile biitu bigali.
Yaba anyala ezza nigamabeele gebubuufu mikebe nga likumi.
Nakyiindi yaba agulagako mookye gengoko nigamadoote.
Yaba ifefe niyono babamutikula isawo yeesi asudile.
Yaba isese ni kagogo kaase kaka loonde'se kudima kwamwaganila.
Yaba nafe nga akuboneko akwaganila akusuda mungagyi.
Ifefe niyono yaba beesi aminya kugana mungo mwaawe.
Kuuku weefe yaba amanya kuudeeka zinyinyi zinuunge.
Yaba amanya kukola musambilizi mutafu kwaama mumuula.
Nga heesi akolezaga musambilizi, nafe kwamukopako.
Yaba kukolezaga musambilizi gwo kwaguyila mukatale.
Kwagulisizaga musambilizi gwo mukatale paka kwasoma.
Guuga weefe akusudizagako paka mukatale akulekamo.
Hangolobe yaba fabeene kwigyeesa ni bigyele paka iingo.
Nga kwadabule ingo, yaba kuuku weefe niyono ubala silingi.
Yaba silingi zikyi niyono zeesi babugula bakusomeselamo.
Bananika kubiika siliingi zo paka heesi bakwombakilamo inzu.
Baatu yaba bagana naabi musambilizi gweefe lwebululu.
Bululu nga bwadambilemo, buletela baatu kuleka kugugana.
Yaba nga adabule, anyoowa kulaanga isese kumuletela liwulile.
Yaba nga indi kuleta liwulile, indetelako kyikomeko.
Yaba semwene niitima kuuza kuleeta kyiitu kyeesi anagana.
Kagyila yaba angana naani lwekuuba yaba imuhambisa haangu.
Yaba nga aatumile kyiitu ninyukilamo naaza nakyileeta.
Yaba biitu byase imbitamo naabi bwaangu nigamagyesi.
Yaba nga atumile kuuza iingo inza namala nagobolelawo.
Kuuku woose naye yaba angana naabi lwekuuba yaba nafana guuga.
Kuuku iyeye akagabila lisiina lyeewe niyono kyimwanguwile.
Yaba adazikana naabi nga ali kulaanag umugogo woose.
Lunaku lweesi ananika kumulaanga lisiina lyeewe, byamwanguwila.
Baatu bagali paka saawa yikyi bahambisa lisina lyokuuku.
Guuga asaala baana mweenda nenga kwafwako mudweena.
Mudweena yo uwafwa aalwala lubyamila aleka kuwona da.
Niga magangyilo yaba gali gade naabi mukyoolo kyeefe.
Nga heesi baletagako magangyilo, baatu bagali bawona.
Nga heesi bombaka ligangilo, baatu kebakyiifa naabi da.
Baatu babelawo dala paka bawangaala nga bakyikulwalako da.
Bagangyi bakubilisa baatu boosi kwilinda bulayi niyono bamenyewo.
Kekyiba kyilayi umuutu kuuza kuunywezaga indali ameela.
Guuga weefe naminya kumuganako isambo yaba yeesi aganamo kuuku.
Kuuku weefe yo yaba katulako hango da nenga atama haango.
Kuuku weefe akusomesa ati buli muutu ayedizage wakye.
Umuutu uyedizaga wakye namenyezaga naabi kukyibala.
Weele umweene aloma ati kuganizage bakyeefe boosi.
Umulamuzi adabuule mukooti saawa zine zegumudikini.
Isaambo yeesi adabuulemo kekugyimanyile da lwekudambawo.
Baatu basilile boosi nga bali kumusomela misaango gyeewe.
Umuutu weesi mbeele bamufunila mbeele kaliwo da.
Yabawo busa umugyelema weewe mudweena ati n'umwaana.
Umugyelema weewe n'umwaana weewe niyo bababawo.
Baalinda paka heesi bamusomela misaango gyeesi akolele.
Yaba bakyiisoma umunamagambila waawe eza ingyila mukooti.
Nga engyiile, aza ikala kuupi n'umusakulu umusibe yokyi.
Nga ezale, abalomela kuleka kwiyembelela da kwama adabule.
Abagumisa nakyiindi abisamo maani kubiitu byeesi babasomeele.
Baamubolela kwiyembelela kwaawe kwoosi naye abisamo maani.
Aloma ati musaango gweesi bamuteeleko agusomele gwoosi.
Aloma ati agufunile magyesi nisaambo yekuguhambamo.
Abalomela ati bafugilise batambile hadweena inyaanga yoosi.
Nga bakyikunanika, aabikasa haasi aabaloomba kumuboolela byoosi.
Bamubolela biitu byoosi bibibafwako abihandiika mukyitabo.
Nga abihandikile mukyitabo kyiilo kyo aaza ingo abisomamo.
Ekala haasi abisomamo milundi migali niyo eeza mukooti.
Nga heesi aboneka ati mukooti baleba banokyi baafuna maani.
Nenga nga akyikweeza yaba abaweelemo maani nga bikaale.
Musaango baguwoza kwaama saawa zine zegumudikini.
Bamaliliza saawa likumi zehangolobe nenga bawolako kabili.
Nga bawoleleko kabili, umulamuzi aabalanga abamanyisa.
Abamanyisa ati nibaduyana isabiiti ilikweeza kulwokubili.
Abalomela ati beeze boosi nga bingwonangwonele.
Musaango gwo gwamala myeesi mweenda nga bakyiguwooza.
Luwanyuma lwabyoosi umusiya yo aguminya bamulekula.
Musaango gwo gwabamalako silingi zingali naabi mukusasula.
Baasasula mapesa magali kuba nga bawula musaango gwo.
Nga baaminyile, baaza basangala ni balebe baawe boosi.
Umulamuzi asilamo bugyulisi bweesi baletele bwoosi.
Abona nga kaawo kyizilililwa kyekuboyesa umusiya yokyi.
Baakye boosi beesi ataamba nabo bafugilisana ninaye.
Baakola kuhenzelesa baza kuduya nga umusuya yo bamuwayiliza.
Umukana uwamuwabila yaba amugana nenga umusiya yo amusuula.
Nga heesi bamusuula, mangaanyu gamuhamba amunyigila.
Akalawo kumuwayiliza bati amuhambile amukaka busaale.
Umukaana yokyi aswaala lwekuuba yaba awayilizile umuutu.
Umulamuzi aagana amuwe naye kyiboneleza kyekumumalila inyanga.
Akalawo amulomela aloombe umusiya yokyi kuumwiyakila.
Umukaana yo kyiilo kyeene kyo aza amuloomba kumwiyakila.
Aafukamila kumasigamo aamuloomba amwiyakile byeesi aamukola.
Umusiya yo aba nigumooyo mulayi amuhambako mukono aamwiyakila.
Nga amwiyakile byeesi aamukola, amuhambako mukono amwinyusa.
Kyeesi aakola kyogesa kyiti amwiyakile nalundi amuganzulule.
Nga amuganzulule agobolayo ingo iwawe alila masiga magali.
Alila lwekuba mbeele aabika bululu kumooyo kweewe bugali.
Nga heesi aalila atyo, aganzulula bululu bwoosi bubwamubamo.
Abuganzulula bululu bubwaba kumoyo bwoosi bwaaza.
Yaba aanyigila umukaana yokyi lwekuba amuwayiliza.
Nga heesi amala kulila, mooyo gwawola bulamu bwaaza mumoni.
Misaango gyiifana gyityo migali naabi neenga kebagyiwa inyaanga da.
Balamuzi baaminya bugali lwaawa kebabako n'inyaanga da.
Lulala bakalamo kweeza kwaawe niyo misaango gyileeye.
Imbuga ifuuta bugali balamuzi niyo bagayasa misaango.
Kuutamba apola naabi kyigayasa milimo gyekuwozesa basibe.
Kekyigana umusibe ikala naabi mumabuusu hakali kuwoza da.
Kuyigana umuutu nga aza mumabuusu balaanga umulamuzi.
Kyigana balangilawo umulamuzi kumuwozesa musaango.
Nga baduyile nga baatu boosi baliwo, bagukale kyiwe.
Nga gwamuminyile, bamukalile imbuga yekwikala mumabuusu.
Nga aguminyile, bamulekulilewo aza akole biitu biidi.
Nga misaango gyabeele migali naabi, gyitiisa ni balamuzi.
Balamuzi banyala bakalawo kutaambisa budoto lwekutya.
Lwekuuba kebagana kuwozesa misaango nga gyikyili da.
Misaango nga gyizuule naabi kumeeza gyigayasa basibe bagali.
Baatu bagali bayikala mumabuusu hali kukolako musango da.
Balala badaambako umuutu ubawozela misaango gyaawe.
Baatu babadaamba umuutu ubawozela misaango balwala.
Balala balwala mmisuugya babayila nikukyitaanda.
Balala balwala mulwale bukamanyikana da lwekuuba mumabuusu.
Baatu babalwaala babalangila umusawo kubikyeenga kyibazina.
Balala badambako busa umuutu weesi banyala kuganika naye.
Kuganika malesi matafu naabi lwekuba kyiwosako byambaso.
Umusibe aloomba kyiitu kyidweena mubulamu bweewe.
Nga baganzulule umusibe lulala abuya naabi kubonekako.
Imbuga iminya bugali baba balikwambasa bakyiili mumabuusu.
Baatu be'saambo yo kyigana wabagyendela kuupi.
Baba balikwambasa biitu bigali bibabeleko mumabuusu.
Kyibayilila naabi imbuga kuuba nga bahambagana nibabaatu.
Kyigana umuutu umwikaliliki kubagyendela kuupi naabi.
Balala batya kukyeesa baatu naluundi batya baatu kubakyeesa.
Mubyoosi kyikulu niyo kuubogesa kugana nikubaganila mumaani.
Bakulu bebiguga nibaza mubiguuga byoosi kuyoda basiinde.
Nga baziile mubiguga byeene byo nibaduya basiinde.
Basiinde beene baalinda mwaka mubuufu kuuba nga babakala.
Nenga bakyikubakala banyoowa babakyinisa babitolosa.
Babakyinisa paka baluwile dala nniyo babayile badye biidyo.
Nga badiile biidyo babayila baagona liilo lwekuluwa.
Bagyeenda mubalebe nga bali kubuusa silingi zo musiinde.
Nga baakuduyile kunzila kweene kwo unyala wakola kyiisa.
Bakukyinilako bakwitolola paka ubaweko kyidambula.
Amaama w'umwaana niyo ubuusa silingi zo zoosi.
Nga azibusile azimuwa nga bamalile kumukyeba ipalu.
Isaambo yekukyeba ipalu yaama mubaguga beefe bekaale.
Ifefe nafe kwagyiyigila kubanyene bo ne niyo basomesi.
Ebobo niyo babakulegela isaambo yeku kyeba ipalu.
Iweefe umuutu weesi yaba bakyikukyeba ipalu bamulaanga makoba.
Yaba bamulaanga makoba lwekuuba yaba akyiili nikyikoba.
Nga bakyeba umuutu ipalu, kyikoba kyo bakyitusako bakyiduma.
Umusiya weesi bamakukyeba bamulanga umufulu mulumasaba.
Bafulu boosi nga babamalile, batela kubikasa kukyigyeewa.
Umuutu ukyeba ipalu bamulaanga umukyebi wepalu.
Kaaso ko kaba kaabila kabisa lwekuunba kakala naabi.
Buuso bubukala naabi batela kubuselamo ibeeyi mukatale.
Umusiya nga imile kulwaanyi aleka kutyako waade afuna bilabo.
Nenga atile bamukuba migaango nakyiindi aswaza kyiguuga.
Nakyityo kaawo umusiya yesizana atyako waade kufugunyako.
Nga bakala iwe usiila mungagyi waleka kudengalako da.
Wiima waluma kyisaala wakuula zimoni nga ukawulilako kyiitu da.
Baana basinde bagana naabi kwolesa kyaalo kyoosi bati bagumu.
Balala baza banywako indali niyo beeza biima banyene kulwanyi.
Nga bakala baatu boosi baba bamusililile mumoni kubona nga amoga.
Nga amogele baloma bati atiile neenga igumisile busa.
Nga alekele kumogako waade, bamanya bati kakutyako da.
Kwihaka buufu mumoni kyigotanisa baati baleka kumanya.
Umuutu akamoga kyiba kyihandalafu kumanya nga amogele.
Kagyila bafuuta bugali bihaka buufu nga kaawo masiifwa.
Nga bakukala ipalu waka kubako nikyikyiitu kyeesi ulayila.
Kulayila kyimanyisa kyiti nusingizagilawo kyeesi ulayiile.
Nabako ni yaya woose mudweena nenga yaba ali nigamalala.
Yaba ayisuunga lunaku lweesi bakamukalile ipalu.
Yaba lwawa ateeba baba weewe lweesi bakamukalile.
Baaba weewe mbeele amugumisa ati ikalilikeko mwaaka gweeza.
Yaba ayikalilika myaaka gyi gyoosi nenga kwikalilika kwawamo.
Ananika kwibitisa nga ubitulileko neenga baba weewe amwisamo maani.
Mwaaka nga gwadabubule, baaba weewe aamulaanga.
Nga bamulangile bamuteebe nga ingwonangwonele bamukale.
Abalomela ati kanyoowe ambasemo niyo abawe kukalawo kweewe.
Inyaanga yo engyila kyisengye ikala kubulili ambaasamo.
Nga heesi afugilila ati, maama weewe amungwonangwonela mukolo.
Baba weewe akuba isimu nga akubila bakyebi babazakukola mulimo.
Bakyebi nabo bafugyilisa kweeza nga bagana kukola silingi.
Bakyebi beeza banyoowa kudyako biidyo niyo bananika mulimo.
Yaya woose yo kebamugyeesa naabi da lwekuba kagana da.
Asuula kumukuba ipiso iwosa buzina nga agana eme nga baakye.
Nga asuule ipiso bakyebi nabo bamwiyaanga nalundi bamugana.
Bamugana naabi lwekuba akalilewo kwiima bamukale ingaata.
Iyeye aagana bamukale ingaata yeene ikaliko waade ipiso da.
Bakyebi bnabo bafugyilisa nenga baloma bati nibakola waangu.
Bagana bakolage waangu niyo kyilwale kyileke kumuziina da.
Inyaanga nga yadabule yekwiima mbooti atula iima kulwaanyi.
Kyaalo kyoosi yaba kyabusanile kumubonako nga heesi bamukala.
Mbooti nga heesi umanyile, ipalu bakukala gunyoowa.
Nga bamalile gugunyoowa, bakugobolako gwekabili.
Mulundi guunyoowa keguzina naabi da lwekuuba kyiba kyikoba.
Kyikoba kyikyinyoowa kekyizinako da nga balikukala.
Kakoba kekabili niyo kakazina naabi lwekuba kali mugati.
Nga bamalile kakoba kekabili, baba bamalile, bakungwona busa.
Yaya woose yo aaguma bulayi kukyikoba kyikyinyoowa.
Katano buwandalafu bweeza nga ambasile ati bamalile.
Aambaasa ati bamalile kana balikunanika busa mikolo.
Balala bamufumaga nabaandi bamushalagila lwekudengala.
Nga heesi bamushalagila haweenewo yaba kukala kukyiliko.
Yaba umukyebi alidabule kukala kakoba kekabili kakaziina.
Feesi kwambaasa kuti yaaya weefe aza kukubba muwaazo.
Kyekabi indayi ikalilika igumisa neenga kwabonela dala nga atiile.
Kwamwiyaanga naabi lwekuuba yaba atiile mumbuga yo.
Kwasilasila kwabona nga kana umusaale weewe umukaana aliwo.
Umukaana yo niyo wagyila yaya weefe aguma aleka kusawala.
Kuguma kweewe ndi kwamukolela naabi lwekuba aafuna bilabo.
Lwekuguma kweewe baba weewe amugulila ikaafu kwayisa.
Aafuna bilabo bigali ni baba weewe amukalilako liiswa obakemo.
Mwaaka mushaaka gu aagulile mitongolo gyekwombakisa inzu.
Umwaayi aganikile bilomo bigali bibihaamba kumugenzi.
Kyinyoowa kyeesi alomele kyibeele kubuwolu bweewe.
Umugeenzi mbeele umuseeza umuwolu naabi esi baatu boosi.
Mbeele aganika ni babaatu musaambo iweesa lugoosi.
Kyekabili, umugeenzi mbeele ayeda baana bafuubi bagali.
Kyekumanyile baana boosi beesi aayeda bamukyebulila.
Yaba nga aboone umwaana ukali kusooma aza amuteeba.
Yaba afayo naabi kukusooma kwebabaana bekukyaalo kyeewe.
Lunaku ludweena ikyebulila nga kwawumule isomelo namuduya.
Naduyana ninaye nga indi kwaama isomelo kwakyesana.
Nga heesi kwakyesana, aateeba isaambo yeesi isomelemo.
Aateeba nikyiifo kyeesi ipambile mubaana boosi mukyibiina.
Nga heesi aagwaata zigalubindi, aabona isaambo yeesi ikolelemo.
Amala asililila mumoni kumala imbuga indeeyi niyono aganika.
Nga ananikile kuganika anyowela kukyifo kyeesi nahamba.
Aloma ati kyiifo kyeesi ipambile kekyili kyikulu naabi da.
Aaloselako ati isaambo yeesi imbitilemo niyono ikulu.
Lunaku lwo anomela ati isome nigamaani niyono ifunemo.
Aloma ati nga nasomele nnigamaani kane imbitile hangaagyi.
Mweesi gugwilako nasomezaga nigamaani paka nabitizagila hangagyi.
Yaba nga wasileko isaambo yeesi imbitilemo, unyala wiyaanga.
Bitebo byoosi nabibita byoosi kususako kyidweena kyonyene.
Umugeenzi yaba awagila naabi bamaayi mubuduuli bwaawe.
Yaba nga bamulombeleko buyeedi, abawa buyeedi bweene.
Baaba yo yaba awagila naabi minyawo gyebigyele mubasoleli.
Lunaku ludweena akalawo kubagulila mupila gwebigyele.
Yaba anyala kweeza kukyisaawe kuwagila basoleli babaali kkwinyaya.
Buwagizi bweewe yaba bbubuusa baatu kwaama muzimbega zoosi.
Yaba nga balikuuza kuwagila mupiila, bagwaata nga babinyayi.
Naluundi yaba batako nizikofila kwolesa byeesi baliko.
Umugeenzi alekele baana likumi nabane kukyaalo kyeewe.
Mbeele baaba beewe boosi abasomesa bamalako lisoma.
Mubaana beewe mulimo mudweena uwayila mulimo gweewe.
Umwaana umusiinde yo ayikola umwawule nayeye nga baaba we.
Biitu bigali bibyaganikiwa kumusakulu umugeezi yokyi.
Byelisoma lyeewe babisomele mubaluwa yebyafayo byeewe.
Baseenge beefe niyo babaminyile kulila lweekuba yaaya waawe.
Badeeki babadekele biidyo nabo babaweeleko inganika.
Badeeki baganikile baloma bati baba yo abeele wegamagyesi.
Baloseleko baloma bati mbeele ababolela bilomo bye gamagyesi.
Bilomo byo mugezi bibeele bide neenga aganika bisito naabi.
Babizukulu beewe boosi bababusile bababala nga bagali.
Bugali bwaawe mbeele boola nga ataano mumunaana.
Anamwandu nga enyukile kuganiaka, bamuhambilileko busa.
Ibeeleyo baaba mudweena uganikile bilomo bikali bilayi da.
Bamuweele kazindalo aganika neenga atamo nikufuma baatu.
Baatu biyangile isaambo yeesi aganikilemo ikaliko indayi da.
Balala batebele heesi aamile kweeza kuganika imufu.
Umukulu wegumukolo aziile amwimisa inganika yeewe.
Bamwimisile lwekuuba inganika yeewe ibele imbi naabi.
Inganika yeewe mbeele ilimo bilomo bibyawulagamo baatu.
Ezele nga agwatile isaati imali naye umweene atandale.
Kubawo kweewe kuleteele baatu baandi kwisitala mumyooyo.
Umukulu wegumukolo aboone nga abitilisile amukweesayo.
Amukweeseleyo nigamaani paka ezakugwa haasi mukyigaango.
Bazile kuduya nga kana mbeele umusakulu yo ameele aweleko.
Aganikile neenga byeesi aganikile bibeele biwombesi naabi.
Umukulu wegumukolo azile mumoni nikulaanga baganiki baandi.
Baganiki babilileko bayilile imbuga indaabi naabi nga baganika.
Namuna bakukyeseleko busa nikukuganisa mukolo guze bulayi.
Isaambo yeesi bakolelemo mukolo gunokyi ibeele indayi.
Biidyo nga heesi bishiile muusi bananikile kubigabilawo.
Baatu mbeele inzala yabadiile kwaama kaale naabi.
Banamidaambo babaminya bugali kebadiile kyegumudikini da.
Zisaani nibikoombo bibeele bide naabi bakalamo kyegumudikini.
Balala kebalindile kuudya biidyo da, baziile busa iingo.
Biidyo bye kumufu bitela kugayalamo lwekuba biba bigali.
Naluundi kugabila baatu bo boosi biidyo kekyiliko kyinyaangu da.
Baatu balala bisudila biidyo musawo nwagyila banyalise kuudya.
Izala nga yabadiile baza busa kutulo bigabila biidyo baadya.
Baatu besaabo yo nga bagayale kuudya bamaliliza nga balwaale.
Babaganisi baakye niyono babasudile isanduuku yeewe.
Baana bakaana balilile naabi nga baliku helekesa baaba waawe.
Umukaana umuduwa iyeye bamusuule nikuuza kwilowo.
Bamusuule kuuzayo lwekuuba mbeele alilile naabi aguwile.
Abakandisile paka bamufugilisa kuuza kwilowo imwaalo.
Basaani beewe nabo babeele bonyene kubabamusudile.
Nga bamudabusile iingo bamuteele hakuutu haali imbewo.
Nga heesi imbewo imufutagileko, agangamukile inyuka.
Inyukile aloomba meezi gekuunywa amala ateebe kyaayi.
Abadimile batako kyaayi weesi bamuweele niyono awola.
Iyeye niyono weesi kuufa kukwakosa naabi lunaku lwo.
Baana baandi kekwanyalisa kubabonako da lwekuba babamugati.
Imbuga yadabula nga bagyeni boosi bazile haango hawola.
Maayi yo baamukubila isimu nga akyili muguunda mweewe.
Yaba aziile lilima nga zindaalo heesi azizaga mudikini.
Neenga mooyo gweewe gwaafa nenga iyeye iwaliliza.
Nga heesi aaza lilima, yabita zidakyika likumi namwenda.
Umuutu uwamukubila isimu amulomela ati adime busa.
Bamubolela bati inzu yeewe yahambile mulilo yoosi.
Anyoowa kulila masiga lwekuuba yaba alekelemo umwaana.
Yaba alekelemo umwana weewe wegyimyeesi mukaaga.
Abona nga mulilo keguli kusima da eyeye ikubamuunzu.
Aza ikyiseengye heesi yaba alekile umwaana weewe.
Adima engyila kyisengye awudula umwaana adima ninaye.
Kaana keewe yaba kalilile kaluwile kabalikile kaale.
Neenga nga akyitula mulilu gwamwoka mumoni mweewe.
Mulilo nga gwamwokele, aguma adimisa umwaana haanze.
Nga heesi adabusa umwaana haanze baatu baambasa bati afiile.
Balaanga imotoka iyabasuda bombizana mayi n'umwaana.
Bombizana babayila mwigangyiloheesi bafunila buyeedi.
Mwigangyilo bamalayo zisabiiti zidatu babasibula bombizana.
Maayi yo awoola neenga asigasa zilaama zegumulilo mumoni.
Mumoni mweewe mwabulaga mwoosi neenga bulamu bwawona.
Bulamu bwaza mumoni kakaana keewe kakula kaaba kamiliwu.
Neenga yaba baakye bakasekelela kulwo maayi wako.
Yaba bakafumaga bakakyokoza biitu byoosi byeesi kakola.
Lunaku ludweena yaba kaazile isomelo maayi wako eza.
Yaba kaswaale kulekuuba maayi wako aboneka buubi mumoni.
Nga heesi kaswaala kweeza maayi iyeye ilosela nikweza heesi kali.
Nga kaboone kaawo kyeesi kanyala kakola da kakalawo kulila.
Nga heesi kaananika kulila, maayi iyeye eza akagwa mukyifuba.
Nga kikaale kategyelesele lugano, kaaganika kyilomo kyidweena.
Kaloomba maayi wako kukiyakila lwekuba kamwiluka.
Abasilila abalomela kyilomo yaba kyikyibawona busa.
Ababolelazaga atyo paka heesi bola inyaanga bamuwuyako.
Lisoma lyeewe kelyaba linyangu da lwekuuba lyabuya.
Umukaana ya abuya naabi kuuza isomelo lwegamapesa.
Baaba weewe abaleka ni maayi nga akyikusalikana da.
Maayi weewe abonabona ninaye kumusomesa umweene.
Lulwanyoowa bamuwoona kuuza kuleeta silingi zesomelo.
Agobolayo ingo kuuza kuleeta silingi zesomelo muusi.
Muusi gwo aza aduyayo maayi weewe amulomela bibibelewo.
Maayi weewe enyukilamo aaza aweenza silingi amusasulila.
Mudikini gweene azakusasula silingi isomelo umweene.
Nga heesi aaza, baaduya nga lundi iliyo bibidambikileko.
Nalundi hangoloobe lweene lwo bamuwoona agobolayo iingo.
Kyiitu kyekumuwoona kugobolayo gwekabili kyamuziina naabi.
Hade hati yaba aza kubiyulako bye lisoma ikalizage haango.
Baaduya silingi umukaana agobolayo isomelo lulwilako.
Nga heesi agobolayo isomelo imbuga yo iyeye niyo uwabaminya.
Mukyibiina kyibuufu iyeye niyono uwahaamba kyiifo kyinyoowa.
Kwaama lunaku lwo yaba asoma nigamaani nga adabule isomelo.
Baakye boosi yaba bamwiyaanga lwegamagyesi geewe.
Yaba kabita kyiifo kyekabili da lwekusoma bulayi.
Umukaana yo basomesi yaba bamugana naabi lwesaambo.
Yaba ali ni zisaambo zindayi lwekuuba maayi amukusa bulayi.
Kukula kweewe kwabamo buwandalafu neenga iyeye yaba umunyangu.
Yaba nga wamutumile kyiitu umweene kekayula da.
Yaba badila hadweena biidyo byaawe nalundi bagyendela hadweena.
Yaba bagyendela muliduuli bonyene badatu kuza kufuna biidyo.
Kusoma kwebakye kwaguza lwekuuba yaba abayedako.
Bakaana bo basama batyo paka bamalako hakali kwagama da.
Bakaana bo boosi buli muutu abezagako nibuwandalafu.
Yaba umukaana guundi ali nibasaali bameesi nga kebamuyeda da.
Neenga bakana bo bikola kyekubonelako heesi bakyaawe.
Bulamu bwaawe yaba buli nisaambo yeesi bugumiisa baana.
Yaba baana babali muzimbeela zizibafana bilamo maani.
Lugano lwebakaana bonokyi lugumisa babalinibiwandalafu.
Umutangilisi wekyisinza aawulilako lugano lwebakaana banokyi.
Akalawo kweeza isomelo abone isaambo yekubayedamo.
Lunaku ludweena angwonangwona numutangilisi welisomelo.
Umutangilisi wekyisiinza yo eza abakyalilako isomelo.
Nga heesi abakyalila isomelo abateeba buyeedi bweesi bagana.
Boosi bamulomba kubasoomesa nga abawelela silingi zesomelo.
Afugilisa kubayeda nabo basangala kuuba nga bafunile ibasale.
Umuseza yo abasasulila silingi zekusomela myaaka gyidatu.
Bulimuutu agobolayo abolelako umusaali weewe iingo.
Basaasli boosi bikoya lwegamakuwa malayi geesi babaletele.
Magangyilo goosi gekukyaalo gawulikana kumuwonesa.
Basasulizaga silingi singali esi basawo be mumagangilo.
Biyaanga naabi lwekuba mbele kebamusubila kubawo da.
Imbuga yeesi bamubalila yaawako bananika kubala gyiindi.
Mukyif kyekwilosela kuuba kyifaabi, ilosela kuguza.
Umukaana weene yo mbeele angaha nga aboneka maguumba.
Mumyeesi gyidaambi gyiti atako busito akubisamo kabili.
Yba kagana kuudya bidyo da nenga inyaanga yo ananika kuudya.
Adizaga paka ateebizaga bidyo biindi bamuwe abidye nabyo.
Baatu bagali babamubonezagako nga akyiili biiyanga naabi.
Yaba bakyikubonezagako kyegamaganga kyikyabaho kumukanayo da.
Maayi weewe ni baaba bafunizaga bagyeni kwaama kyibala.
Baagyeni bo yaba beeza nibiteebo bigali byeesi bagana kubateeba.
Baatu bo basubila bati iliyo umusawo guundi weesi babona.
Baloma bati umuutu uwabawonesa kaaba umusawo da.
Baloma bati umuutu uwabawonesa aaba umusomesi.
Yaba umusomesi yo ikala kulukungu nga neheesi agona.
Iyeye aba akuboone mukugota kwoowo, amala aakweeza.
Nga akwezele, akuteeba heesi wamile nikyeesi ulikugana.
Nga akuteebele wakakumwilamo biteebo byombizana.
Unyoowa kwilamo kyiteebo kyinyoowa niyo wilamo kyekabili.
Baatu bagali yaba bambaasa bati biteebo byo binyaangu.
Kyiifo kyeesi yaba umusomesi ikalamo yaba kyilimo maani.
Yaba maani go lulala gagotanisa baatu bibilila byeesi babatebele.
Yaba nga wibilile kyeesi atebele akulomela kukyukilawo.
Akulomela kukyukilawo ugoboleyo ingo heesi wamiile.
Nenga yaba nga wililemo bulayi akwaganila akuninnisa madala.
Kyiifo yaba kyeesi abamo ndi yaba nga waninile, wambuka madala.
Nga wamalile kwambuka madala, uba wadabule kumudyango.
Nga gwigukilewo yaba umweene atangisa kyigyele kyilayi.
Yaba akulagyilisa ninawe kutangisa kyigyele kyilayi.
Yaba nga mwingile bulikyiitu kyikyuuka wabona buwaanga.
Mubuwaanga bwo yaba umweene agotelamo ikola muuka.
Yaba nga ikolele muuka, ananika kusomesa kubyebulamu.
Yaba nga ananikile asomesa paka muuka guwewo mukyifo.
Lwanyuma lwegumuuka kuwawo, yaba umubona ikaale kwibaale.
Aba ikaale kwibaale neenga alikuweela nigamaani magali.
Imbuga yo yaba nawe uwulila nga buwandalafu bwazile.
Inyanga yeene yo yaba nga wezele uli umulwale, uwonelawo.
Yaba kusomesa kweewe nga engyiile mumuuka kuleeta kuwona.
Umukaana uwabezaga umulwaale naye baamuyila kulukuungu.
Maayi weewe ni baaba nniyo babamuyila nga bamusudile.
Umukana yo umweene agobola nga alikugyeenda paka ingo.
Baagula madoote n'inyama babideeka bulayi naabi.
Abalaanga kubateeba nga biidyo byeesi bateeleko byayile.
Nga byayiile, bamukolela biidyo kusaani abidya byoosi.
Yaba akyikweeza kudyako biidyo kubimalako kusaani da.
Kyakwiyangisa naabi nga aloombele kumuloselako biindi.
Ateeba ludweena yaya weewe amuloselako biidi abidya byoosi.
Nga heesi adya isaani yekabili atyo igutilawo agona liilo.
Ananika kukula maangu aminyako ni babyaya beewe baandi.
Umukaana yo akula uwabezaga kayengye ikola umunefu.
Umukaana yo basiya bekukyaalo bananika kumwigoomba.
Basiya bamubonezaga nga akyiili nenga taba kebamwezayo da.
Inyaanga yeesi abeela umulwale yaba kaawo uwezako da.
Inyaanga yeesi babona nga amiliyile bakalawo kweeza.
Nga heesi bananika kwezizaga, akalawo kubategyelesa busa.
Ategyelesazaga busa nga kaawo kyeesi aganika da.
Baasiya bagali baninizaga iwaawe yo nga bagana kumuganikayo.
Baasiya bo boola inyaanga banyene baluwa kwidambisa nikuzayo.
Yaba abanyigila lwekuleka kumubonako nga ali umulwale.
Naluundi aloselako aloma ati nga ezele kulwala bakamwilukeko.
Aabasulila dala lwekuuba bagana bilayi byonyene.
Aloma ati nakyiindi kebafak kubaatu babali ni buzina da.
Aloma ati imbuga yeesi abeela umulwaale yoosi kebezako da.
Bakalilewo kweeza nga indi umulayi nga namiliyile.
Banyala batyeena baleke kufayo umuutu umulwaale nga yo.
Bafuna kuyiga kufayo basaale baawe akaba nga baalwale.
Bakabalekezaga kubonabona banyene da nenga babayedeko.
Kwama lunakulwo ayagamisa kuuza mukatale kebiidyo.
Yaba baza bagula biidyo baasuda baninisila hadweena.
Nga heesi baninisila hadweena guundi abikisa wakye biitu.
Nga heesi amubikisa umokyiina abibilila imwaalo mukatale.
Inyaanga yo niyo bananika kwiloza nga heesi bibilileyo biitu.
Weesi balomela kwilayo aasula aloma ati iyeye aaluwile.
Nga heesi wakye aamubolela ati aluwile, unokyina akalala.
Nga bakandisanile baluwile, banyene bagobolayo ingo.
Baagyeenda badabula ingo niyo batako buugyi kuunywa.
Baatu banokyi kana mbeele bawanzuula heesi bamenya.
Kyiilo kyo boosi bagona nga kaawo ukyeseleko wakye da.
Yabayo wanzuula mudweena uwababona zimbeela zaawe.
Aababona akalawo kubayeeda nga abadubaasa hadweena.
Bunyaasi bweesi zinyene zaayile buzingayila naabi.
Alikudisa zingoko zikyeenga ni bidolodolo muusi gu.
Muusi gu kyigana waaza wazisiinga ko lubuwa lituleko.
Kuze kuzisingeko lubuwa lutuleko zibe nga zamiliyile.
Inyaanga yekubyaala yadabule niyo balimi beeza.
Bifuku bino baafuna ni zingubo zaawe zeesi bagwaata.
Zingubo zaawe zo zafananamo lwekuba zoosi zitandalafu.
Zitandalafu nga litaaka linyene leesi kugyendelako.
Bayitobolamu umukulu waawe ubaganikila nga babusanile.
Buli muutu kwibobo ali ni gumuguunda mubalayi.
Imwaanyi ni ga madoote niyo byeesi aabyala naabi.
Miguunda gyiindi agyibyalamo mukyeele ni kasooli.
Hakuutu haaligako litaaka busa aatawo kasooli.
Nga wagatambisile, ufunamo naabi kuminya kukola byoowo.
Bamulaangako naye kuganika kubiitu bibihaamba kuzinyanya.
Ayikola umuutu uwa magyeesi kubyezinyanya mwinaambo.
Manaambo gebazuungu naye bamulaanga kumwiteebako.
Lulala bibilila bati aagama mukyekadatu lwekuba aganika luzuungu.
Kyekabi indayi maayi waawe ni baaba waawe babakusa mukutya weele.
Yaba bazizaga ibukanisa lwawa paka baluwa kuuza ni naye.
Nga heesi aakula bananika banyene bamulekizagila imotoka.
Yaba bali ni kyidima kyaawe kyikyibayedako haweene wo.
Maayi waawe yaba niyo umbadekela biidyo nebaze bataambe.
Baaba waawe mbeele abuya naabi kumulimo nga alikutaamba.
Ataamba paka ingaato yekabili iweko isoole yeesi aatako.
Atako ni kofila paka nayo yawelela ilaangyi iyezelako.
Imbuga gyiindi yaba umiweene afuga busima atako ningoko.
Yaba atela kukolezaga atyo lwekuuba agana kutaambbe nigamaani.
Yaba umuutu utaamba nigamaani niyo weesi awa bukulu.
Bakaana beewe mbeele balayi naabi baamiliya kufa.
Bakaana beewe mbeele nga wabahambileko akusasulisa.
Baasiya bo nabo mbele bayitulilisa mukaduuli kaawe.
Umukaana waawe umuduwa mbele ilyo kasiya keesi agana.
Umuzeeyi nga heesi awulilako inganika yo aluluwa naabi.
Eza kumalawo umusiya yo lwekwigeza mumukaana weewe.
Nga heesi abowa atyo, asubila ati bakana kebanatula da.
Nga bagwatile nga baseeza yaba atula nga kaawo umanyile da.
Isaambo yaba yeesi abakusamo yaba nayo ipandalafu nabi.
Kyilayi kyeewe yaba nga anyigile, ategawo eyakila babamukosele.
Aloma ati kukabikizagako busuungu da neenga kwiyakilane.
Nga mwiyakilanile, muwonako bilwale biindi nga pulesa.
Ukagayalazaga kugona da lwekuuba kyiyeeda mubili gwoosi.
Nigyimilimo bataamba bulayi lwekuuba bali ninyaanga.
Baatu balala baba ni bulesi bwelilo nigamalesi gekutama meeso.
Nga wagonele ufizagayo kwibiimba ibulangiti yoowo.
Ayila maayi basenguka baaza mukyaalo kyibala naabi.
Mukyaalo heesi baaza baaza nibabaana baawe boosi.
Mbeele bikala busa haango lwekuuba bombizana balwaala.
Umulebe waawe mudweena akalawo kubayeeda kubayila mwigangyilo.
Aleeta kyidima abingisa abayila boosi mwigangyilo kufuna buyeedi.
Umusawo abatusako musaayi aguyila kuuza kwikyeenga bulwale.
Nga heesi bagwikyeega, bombizana babadyamo bulwaale bwamuniafu.
Kyaduyikana kyiti kana bombizana mbeele balwaala bulwale.
Mbeele balwaala bulwale bwamuniafu neenga bakyikumanyizagako da.
Nga heesi baamanya makuwa gagamile mukyuuma baatyamo.
Nga heesi baatyamo umusawo abona nga kyabatisilemo.
Eza abikala kuupi ananika kuganika ninabo nga abagumisa.
Ategawo abayila mukasengye kaandi lwegamasiga go maayi.
Maayi mbeele ali kulila naabi imbuga yeesi bababolela makuwa.
Akaba umusakulu weene naye atyamo neenga kolesanisa da.
Umusawo nga abatusilewo abayila baatu bababawo biyaanga.
Biteeba kyikyibeele ku maayi ni baaba babezele mwigangyilo.
Kyekabi indayi nga heesi babayila baduyana n'umusawo umukulu.
Umusawo umukulu weene weligangyilo abalaanga abingisa.
Aabingisa mugati muyafesi yeewe ananika kubabolelela.
Baabuya naabi mugati muyafesi yeewe nga bali kuganika.
Umusawo abuya naabi nga alikubategyelesa byebaganika.
Baganika byoosi bamala basila buli muutu aleka kuganika da.
Nga bamalile kuganika, umusawo naye ananika kubaganikayo.
Bilomo byeesi aganika byabayeeda naabi kubagumisa bulamu.
Byambaso byaawe yaba byatalanile lwegamakuwa mabi.
Nenga lwenganika yo musawo bamaliliza nga bawoleleko.
Isaambo yeesi aganikamo yaba woosa banyalisa kwilayo.
Inganika yo'musawo yabagumisa bagobolizaga kufuna malesi.
Abalomela ati banyala nikusaala umwaana ukaliko umulwaale da.
Bilomo byeesi ababolela byaba nga bibiili kubagumisa kweezizaga.
Aloma ati balini bwaganisi bwebabaatu babafaana nga nibo.
Nga akyiganika alaanga umusawo gundi amwagyula heesi bali.
Abalomela ati nga bali kugana kyiitu kyoosi baganikizage ninaye.
Umusawo yokyi niyo unabayedizaga nga babeleko ni biteebo.
Abawa ninamba yeewe ye'simu newagyila baduyane bulayi.
Bulamu bwomaayi yo ni baaba yo bwaza nga buguza lwebuyeedi.
Buyeedi bweesi fafunizaga kwaama mwigangyilo bwabagumisa.
Kwaama lunaku lwo baazizaga mwigangyilo kufuna malesi.
Lulala beezi kufuna lisoma lilihaamba kubulwaale bwamuniafu.
Nga bafunile lisoma lyokyi, liabisamo maani kwilosela kweeza.
Isaabo yeesi aaganikamo yaletela baba yokyi kwima bwaami.
Mwaaka gugwilako babayo ema bwaami baatu bamutobola.
Nibugumu bweesi aafuna akalawo kuza kwiima bwaami.
Umegyelema weewe naye yaba aliko ni kabiina kebagyelema.
Naye mubamaayi bakalawo kumutobola nga umutangilisi.
Liduuli lyaawe yaba ligyendizaga kukyaalo mubyebagyelema.
Bakolezagile numusakulu weewe mukakyiiko kekyaalo.
Biitu byeesi mbeele batambisa babagabiile isabiiti iyaweele.
Ligangyilo lyekyisinza kyo lilimo basawo balayi naabi.
Basawo baawe bayiwayo kwaganisa baatu bemukyisinza.
Umuutu yeesi nga abeele umulwaale azayo bamuyeeda.
Nga wazileyo kebakuloomba silingi da neenga bakukolako.
Nga bakukolelekko wawona, bakuhelekesako nga uli kutula.
Nagyendako paka nadabulako mwigangyilo lyo nalilambula lyoosi.
Nga waligyendelemo, kobonako kasagasa koosi mugati da.
Basawo beene nabo bagwaata zingubo zaawe zimwanga.
Baguzila mubiteteyi nizikooti byaawe biwanga nga bagwatile.
Biitu byessi bakola nabyo biba bigali nga wateleko nikubaaga.
Mwigangyilo lyo baatu bababaaga naabi baguza bulayi.
Isaambo yeesi bakyikolamo yiyangisa neenga bataamba.
Lulala balanga basawo kwaama haanze kuyedako milimo.
Milimo gyiba gyikolele migali gyabaletela kulanga bakyaawe.
Nga balangile bakyaawe, milimo gyilamo gyagyeenda bulayi.
Basawo bo beeza ni bukugu bwaawe buundi niyo basidowesako.
Nga basidoweseleko lundi kyiletela itusa yegamapeesa kuniina.
Itusa yegamapeesa nga iniina, umanya busa uti niziwawo haangu.
Kagyila ifefe nga baana bemuungo kwakalawo kwiyeda fabeene.
Mwifefe mulimo umusawo unyala kukugyangyaba nga kulwaala.
Nalundi mwifefe mulimo Badeeki babanyala kudeeka biidyo.
Akuuku weewe agaba biidyo kusaani yeesi adiilako.
Nga agabile biidyo amulaanga eze adye biidyo ninaye.
Umwizukulu weewe asuula kweeza kuudya biidyo ninaye.
Alaangizaga nenga ibisile musoonda yelifumbilo asilile.
Nga heesi bamulanga aleka kufugilila, akuuku weewe amuza.
Nga heesi kwambaasa, akuuku weewe amukubisa sapatu.
Bukube bwo bwamuletela kuubamo mangaanyu gekuudya.
Yaba nga wamulangile anyoowa kusekamo niyoni eze.
Lulala yaba ahamba mikono gyeewe niyo ibiimbe mumoni.
Imbuga gyiindi yaba anyala kugyeenda umweene enyene.
Kuuku weewe niyono mbeele umutegelagamo kuminya boosi.
Yaba kuuku niyono umudiisa, amunyweesa nalundi amugwatisa.
Lunaku lweesi atulilayo, alomba bamulangileko kuuku.
Afukamila kumasugamo kuloomba kuuku weewe kumwiyakila.
Kuuku weewe amusililila byoosi byeesi akola amala amuganikayo.
Amulomela ati azakumwiyakila nenga alikugana kumukayulamo.
Afugyilisa kuuku weewe amukayulamo niyono aza.
Nga heesi aza, zikabi zeewe zaganzuluka afuna milimo.
Buli heesi azizaga, bamulanga kugobola luundi kubabonako.
Aatambizaga ni basawo kubihamba kubulamu bwebabaatu.
Baandi bakwalika kubaseeza babanywa inzaaye ne babadambisa.
Bagyelema babakwalika kubaseeza bameesi babonelela naabi.
Basakulu baawe lulala bagobola nga bameele baweleko.
Lwekuuba bagobola nga bameele, bakuba naabi liyombo.
Bifuku biindi beeza nga banyigile nabulimuutu yeesizana.
Bagana babayile nga bakabaka mubumeesi bwaawe bwo.
Lulala bananika nikulwana nibabaana haango hakali isoonga.
Nga balwanile ni babaaba, luusi baana bilukawo haango.
Baana bilukawo haango lwekuuba baaba umutafu naabi.
Baana bakaana nabo bakwalika nga bakyikudabusa myaka da.
Maayi naye lulala akalawo kudambawo haango haawe.
Baaba yo yaba anywa indali paka agotane byambaso byeewe.
Yaba nga anyweele ameela, iyabulazingubo zeewe zoosi.
Biitu bino byoosi nga abikolele kabikyabulila da nga inyukile.
Umugyelema weewe atela kumuyoda iluguudo yoosi.
Nga amudabusile ingo anyoowa kumusingako meezi manyifu.
Amusinga meezi manyifu niyono anyalise kugangamuka.
Nakyindi meezi makafu gayeeda umuutu kugobosa byambaso.
Umuutu nga bamusingile meezi makafu, gamwisamo maani.
Nga elilemo maani, anyala kwinyuka agyenda umweene bulayi.
Umusakulu yo mbeele nga anyweele indali yeewe ameela.
Ameela naabi paka umweene ananika ni kufamaga baatu.
Anyoowele kufumaga baana beewe beene boosi kulwaanyi.
Nga amalile baana, esako bawanzuula beewe beene kulwaanyi.
Nga amalile bawanzuula, isileko babombaki bababeele kuunzo.
Babombaki nga heesi abafunile, ebo baamusekelele busa.
Kufuma kwoosi kukwabaho kwaba kwekuswaza baatu busa.
Lunaku lwo umusakulu yo ebitisa buubi naabi aswaza maka.
Baaba weewe naye eza bati alikumulomako nenga amusuula.
Umugyelema weewe naye eza bati alikumulomako naye bakoma.
Umwawule weewe niyo uwayeda busa amweeza kumuganikayo.
Umwawule nga heesi eza umusakulu yo amutyako asila ategyelesa.
Umwawule amubolela kyilomo kyo weelw paka heesi afugilisa.
Lunaku lweene lwo bamulombela afugyilisa kutula kundali.
Bayaya beewe beeza kumukulikisa kwaama mubumeesi.
Bagogo beewe balila naabi lwekuba yaba bamwikoyele.
Kwikoya kwaawe kwaletela ni maayi waawe nayeye kukyuuka.
Maayi waawe nga akyukile, baana boosi batamile muungo bakyuuka.
Lwekunywa kweewe kugali mbeele afilwa milimo migali.
Amusakulu yokyi aabezaga umwombaki umulayi kaale ko.
Yaba iyeye niyo uminya kwombaka zinzu kukyaalo kwokyi.
Lunaku lweesi ananika kuunywa inguuli niyo lweesi abusagila.
Lugoosi lwoosi lweesi aabezaga ninalwo lwagota.
Yaba bulimuutu amulanga "fundi mukulu" ne lisiina lyawawo.
Nga heesi ikola umumeesi nibabaana bagyeeke bamwinyayisa.
Songa mbeele umuutu yokyi niyono uwa baatu milimo.